寄崇書記
作者：李彭
朝代：宋

paragraphs: 窮山歲晚滿煙雨，欣逢支公會心侣。
斵詩已度曹劉前，談玄復恃殽函固。
寒廳夜寂斗正横，衰懷徑協滄洲趣。
新章頓挫兵出奇，遙隨歸雁下煙渚。
胸中書傳要扶疏，筆端聯翩將脫兔。
淵淵撾就漁陽摻，遽作回帆聽鳴鼓。
明窗試翫老髯語，黄鵠看君響長阜。
山陰傲吏有僧珍，水鏡湛然當見許。